b'\n_START_ARTICLE_\nErich Rudorffer\n_START_SECTION_\n\xc5\xbdivljenjepis\n_START_PARAGRAPH_\nErich Rudorffer je svojo letalsko kariero za\xc4\x8del 1. novembra 1939 v 2./JG 2. Svojo prvo zra\xc4\x8dno zmago je dosegel nad francoskim lovcem Curtiss Hawk 75 14. maja 1940. V bitki za Francijo je dosegel \xc5\xa1e dodatnih osem zra\xc4\x8dnih zmag in \xc5\xbee takrat postal letalski as. Kmalu je napredoval v \xc4\x8din poro\xc4\x8dnika in do 1. maja 1941 dosegel \xc5\xbee 19 zmag, za kar je bil odlikovan z vite\xc5\xa1kim kri\xc5\xbeem. Do konca leta 1941 je dosegel \xc5\xa1e 21 zmag, med katerimi je bila 8. decembra tudi njegova \xc5\xa1tirideseta. Med zavezni\xc5\xa1kim izkrcanju pri Dieppu 19. avgusta 1942 je sestrelil dva britanska lovca Supermarine Spitfire._NEWLINE_11. novembra 1942 je bil Rudorffer imenovan na mesto Staffelkapit\xc3\xa4na 6./JG 2, ki ga je vodil do odhoda II./JG 2 v Tunizijo. 9. februarja 1943 je v 32 minutah sestrelil kar osem britanskih letal, \xc5\xa1e sedem pa jih je sestrelil v 20 minutah \xc5\xa1est dni kasneje. Po tem, ko je bil zaradi posledic po\xc5\xa1kodb, ki jih je pri zasilnem pristanku utrpel poveljnik II./JG 2, stotnik Adolf Dickfeld, je nadporo\xc4\x8dnik Rudorffer za\xc4\x8dasno prevzel poveljstvo nad to enoto._NEWLINE_V Tuniziji je Rudorffer dosegel 27 zmag, nato pa je bil aprila 1943 poslan nazaj v Francijo in povi\xc5\xa1an v \xc4\x8din stotnika. Maja 1943 je bil imenovan za stalnega poveljnika skupine, Gruppenkommandeurja II./JG 2. V enoti je ostal do junija 1943 in v tem \xc4\x8dasu dosegel \xc5\xa1e dve zmagi, nato pa je dobil nalogo, da sestavi novo enoto IV./JG 54, ki je za\xc4\x8dela z delovanjem iz letalske baze v bli\xc5\xbeini K\xc3\xb6nigsberga. \xc5\xa0e preden pa je Rudorffer prevzel to nalogo je bil preme\xc5\xa1\xc4\x8den na vzhodno fronto, kjer je prevzel poveljstvo nad II./JG 54, po tem, ko se z bojne naloge ni vrnil njen poveljnik, stotnik Heinrich Jung._NEWLINE_Tam je Erich nadaljeval svoje odli\xc4\x8dne predstave in 24. avgusta 1943, na svoji prvi nalogi, sestrelil pet sovjetskih letal. Na drugi nalogi je sestrelil dodatne tri. 14. septembra je spet dosegel pet zmag in tako svoj izkupi\xc4\x8dek povi\xc5\xa1al na 95 sestreljenih letal. 11. oktobra je v sedmih minutah dosegel sedem zmag, vklju\xc4\x8dno s svojo stoto. 6. novembra je dosegel svoj najve\xc4\x8dji uspeh, ko je v sedemnajstih minutah sestrelil kar 13 sovjetskih letal, kar je po \xc5\xa1tevilu zmag v enem samem dnevu tretji najve\xc4\x8dji dose\xc5\xbeek vseh \xc4\x8dasov, pred njim sta le \xc5\xa1e Emil Lang, ki mu je to uspelo prav tako proti sovjetskim letalcem in pa izjemni Hans-Joachim Marseille, ki ima rekord 17 sestrelitev v treh spopadih na en sam dan proti zahodnim zaveznikom v Afriki ._NEWLINE_7. aprila 1944 je Rudorffer spet sestrelil ve\xc4\x8d sovra\xc5\xbenih letal na eni nalogi, ko je sestrelil \xc5\xa1est sovjetskih letal. 11. aprila 1944 je bil za 134 zra\xc4\x8dnih zmag odlikovan s hrastovimi listi k vite\xc5\xa1kemu kri\xc5\xbeu (skupno 447. prejemnik) in umaknjen s fronte. V bojno enoto se je vrnil \xc5\xa1ele v za\xc4\x8detku julija 1944 in \xc5\xbee 3. julija sestrelil pet, 26. julija pa \xc5\xa1e \xc5\xa1est \xc5\xbenasprotnikovih letal, vklju\xc4\x8dno s svojo 150. Pet letal je sestrelil tudi 25. avgusta, \xc5\xa1est 25. septembra (zmage od 182. do 187.), sedem 10. oktobra in 11 28. oktobra 1944. Za 212 zra\xc4\x8dnih zmag je bil 26. januarja 1945 odlikovan z me\xc4\x8di k vite\xc5\xa1kemu kri\xc5\xbeu (126. prejemnik)._NEWLINE_15. januarja 1945 je bil major Rudorffer imenovan za poveljnika I./JG 7, enote opremljene z reaktivnimi letali Messerschmitt Me 262. Kmalu je postal z 12 zmagami eden prvih letalskih asov na reaktivnih lovcih._NEWLINE_Erich Rudorffer je z 224. zra\xc4\x8dnimi zmagami sedmi najuspe\xc5\xa1nej\xc5\xa1i letalski as v zgodovini po \xc5\xa1tevilu sestreljenih letal. Med drugo svetovno vojno je sodeloval na ve\xc4\x8d kot 1000 bojnih nalogah, pri \xc4\x8demer se je 302-krat spopadel s sovra\xc5\xbenikom. Sestreljen je bil 16-krat in moral kar devetkrat izsko\xc4\x8diti iz zadetega letala. Med slu\xc5\xbeenjem v Luftwaffe je sestrelil 58 sovjetskih juri\xc5\xa1nikov Ilju\xc5\xa1in Il-2 in 10 ameri\xc5\xa1kih te\xc5\xbekih \xc5\xa1tirimotornih bombnikov. V svoji karieri je letel na lovcih Messerschmitt Bf-109, Focke-Wulf FW 190 in reaktivnih lovcih Messerschmitt Me 262.\n_START_SECTION_\nPovojno \xc5\xbeivljenje\n_START_PARAGRAPH_\nErich Rudorffer je pre\xc5\xbeivel vojno in po njej delal v Bundesluftwaffe. Kasneje se je preusmeril v civilno letalstvo in se pridru\xc5\xbeil letalski dru\xc5\xbebi Lufthansa, kjer je na letalih Douglas DC-2 in DC-3 opravljal polete v Avstralijo. Kasneje je za nekaj \xc4\x8dasa od\xc5\xa1el k ameri\xc5\xa1ki letaslki dru\xc5\xbebi PAN AM, in se v 1980. vrnil v Lufthanso.'